text: Nu er paddehullet hos storkene forhåbentligt helt tæt
  14 maj 2019 kl. 07.31
  Tirsdag morgen er en fem ton tung stampemaskine i fuld gang med at lappe revner i storkenes nyetablerede spisekammer - paddehullet - i Smedager.
  I januar blev der lavet et paddehul tæt på storkereden i Smedager. Pris: 100.000 kroner. Men efter kort tid stod det klart, at hullet ikke kunne holde vand. Der var revner i lerlaget, så vandet sivede væk.
  Paddehullet på 20 gange 40 meter var ellers etableret efter alle kunstens regler tæt på reden. Den noget sandede jord var blevet foret med ler, så det skulle holde vand. Og så var det meningen, at der i løbet af få år skulle vrimle med liv i form af orme og forskellige padder, som storkene kunne mæske sig i.
  Men sådan gik det ikke. I løbet af få uger sivede vandet væk, og hullet har siden februar været helt tørlagt.
  Men efter lapningen i dag burde hullet nu kunne holde på vandet.
  - Det lover eksperterne os, at det skulle. Så nu håber vi, der i løbet af et par sæsoner kommer masser af liv i vandhullet, siger Jess Frederiksen fra storkene.dk.
  Mad på trods
  Sidste år klarede storkene sig forbavsende godt - trods tørken - og fik de tre unger Alma, Anton og Line på vingerne. Det lykkedes udelukkende, fordi storkeparret fandt ud af at finde orme i store mængder ved kunstvandingen af markerne i området.  
  Det ser ud til, at storkene bruger samme fif i år.
  - Vi kan se, at storkene også i år er gode til at finde de "gyldne ormeårer" nær vandkanonerne, siger Jess Frederiksen.
  
  